1.  ปัจจัยความเสี่ยง

1.1ความเสี่ยงจากธุรกิจหลักทรัพย์

  1) ความเสี่ยงด้านความผันผวนของตลาดหลักทรัพย์และภาวะเศรษฐกิจของประเทศไทย

ณ วันที่ 31 ธันวาคม 2548 บริษัท ทรีนีตี้ วัฒนา จำกัด (มหาชน)
มีรายได้หลักมาจากรายได้ค่าธรรมเนียมการเป็นนายหน้าซื้อขายหลักทรัพย์
และรายได้ค่าที่ปรึกษาและจัดจำหน่าย ซึ่งมีสัดส่วนประมาณร้อยละ 70.51 และร้อยละ 16.77
ของรายได้รวม และ ณ วันที่ 31 ธันวาคม 2549
บริษัทมีรายได้หลักจากรายได้ค่าธรรมเนียมการเป็นนายหน้าซื้อขายหลักทรัพย์
และรายได้ค่าที่ปรึกษาและจัดจำหน่าย หรือคิดเป็นสัดส่วนประมาณร้อยละ 72.51 และร้อยละ 7.59
ของรายได้รวม จากโครงสร้างรายได้ดังกล่าวแสดงให้เห็นว่า
บริษัทมีความเสี่ยงจากความผันผวนของตลาดหลักทรัพย์ รวมถึงภาวะเศรษฐกิจ ทั้งนี้
ปริมาณการซื้อขายหลักทรัพย์ของบริษัทจะขึ้นกับ ความเชื่อมั่นของนักลงทุนต่อ
ภาวะเศรษฐกิจและการเมืองภายในประเทศ และต่างประเทศ
หากปัจจัยดังกล่าวส่งผลลบต่อความเชื่อมั่น ปริมาณการซื้อขายหลักทรัพย์จะมีมูลค่าลดลง
และส่งผลกระทบให้รายได้จากค่าธรรมเนียมนายหน้าในการซื้อขายหลักทรัพย์ลดลงด้วย

เพื่อรองรับความผันผวนดังกล่าวข้างต้น บริษัท ทรีนีตี้ วัฒนา จำกัด (มหาชน)
จึงมีนโยบายลงทุนในธุรกิจที่มีแนวโน้มการเติบโตสูงเพื่อกระจายความเสี่ยงจากการพึ่งพารายได้ค่าธรรมเนียมนายหน้าในการซื้อขายหลักทรัพย์
รวมทั้งให้บริษัทหลักทรัพย์ ทรีนีตี้ จำกัด
รักษาฐานลูกค้าเดิมและขยายฐานลูกค้าใหม่จากการนำเสนอบริการใหม่ๆ เช่น
การจัดการกองทุนส่วนบุคคล การซื้อขายตราสารหนี้ และตราสารอนุพันธ์

2) ความเสี่ยงจากการแข่งขันของผู้ประกอบการในธุรกิจด้านนายหน้าซื้อขายหลักทรัพย์

การแข่งขันในธุรกิจหลักทรัพย์คาดว่าจะรุนแรงจากการลดลงของปริมาณการซื้อขายโดยรวมของตลาดโดยเฉพาะปริมาณการซื้อขายของลูกค้ารายย่อย
ซึ่งมีสัดส่วนลดลงจากร้อยละ 62.01 ในปี 2548 เป็นร้อยละ 54.79 ในปี 2549
ทำให้บริษัทหลักทรัพย์ที่มีฐานลูกค้ารายย่อยมีส่วนแบ่งการตลาดลดลงเป็นส่วนใหญ่
และจากการลดอัตราค่าธรรมเนียมซื้อขายหลักทรัพย์ทางระบบอินเทอร์เน็ตจากร้อยละ 0.25
เป็นร้อยละ 0.15 และกำหนดค่าธรรมเนียมคงที่ที่ร้อยละ 0.25 เพียง 3 ปี
จากนั้นจะใช้อัตราค่าธรรมเนียมผันแปรตามปริมาณการซื้อขาย (Sliding scale) เป็นระยะเวลา
2 ปี แล้วจึงเปิดเสรีอัตราค่าธรรมเนียม โดยกำหนดให้มีผลตั้งแต่วันที่ 1 มกราคม 2550

เพื่อเตรียมความพร้อมรองรับการแข่งขัน บริษัทหลักทรัพย์ ทรีนีตี้
จำกัดจึงได้กำหนดนโยบายที่จะรุกสร้างและขยายฐานลูกค้าทั้งลูกค้าบุคคลธรรมดา นิติบุคคล
และลูกค้าสถาบัน
รวมทั้งเน้นความสำคัญกับงานวิเคราะห์หลักทรัพย์เพื่อให้มีการให้บริการข้อมูลการวิเคราะห์ วิจัย
เกี่ยวกับการลงทุนในหลักทรัพย์ที่มีคุณภาพและทันต่อเวลาแก่ลูกค้า
และจัดเตรียมระบบซื้อขายที่รองรับลูกค้า
นอกจากนั้นยังมีนโยบายเพิ่มคุณภาพการให้บริการโดยการฝึกอบรมให้ความรู้แก่เจ้าหน้าที่การตลาด
การจัดตั้งหน่วยงาน Call Center เพื่อแก้ปัญหาเร่งด่วน การให้บริการแก่ลูกค้า
ตลอดจนพยายามผลักดันให้มีการเสนอผลิตภัณฑ์ใหม่ๆ เพื่อเพิ่มทางเลือกในการลงทุน
และการใช้ประโยชน์จากการสื่อสารในการรวบรวมข่าวสารที่เป็นประโยชน์ให้ลูกค้าได้ทราบโดยเร็ว

3) ความเสี่ยงจากการจัดจำหน่ายและรับประกันการจำหน่ายหลักทรัพย์

การจัดจำหน่ายและรับประกันการจำหน่ายหลักทรัพย์
จะเกิดความเสี่ยงจากกรณีที่ไม่สามารถกระจายหรือเสนอขายหลักทรัพย์ได้เต็มจำนวนตามที่รับประกันไว้
บริษัทจะต้องเก็บหลักทรัพย์เหล่านั้นเข้าบัญชีเงินลงทุนซึ่งทำให้สภาพคล่องลดลง
และอาจเกิดผลกำไรหรือขาดทุนจากการขายหลักทรัพย์ดังกล่าวออกไป ในปี 2549 บริษัทหลักทรัพย์
ทรีนีตี้ จำกัดรับจัดจำหน่ายหลักทรัพย์จำนวน 6 บริษัท
ซึ่งไม่มีหลักทรัพย์ใดที่บริษัทฯต้องรับหลักทรัพย์ที่เหลือจากการจัดจำหน่ายและรับประกันการจำหน่ายเข้าบัญชีเงินลงทุนของบริษัทฯ

อย่างไรก็ตามเพื่อลดความเสี่ยงดังกล่าวที่อาจเกิดขึ้นในอนาคต บริษัทฯ
จึงกำหนดให้มีนโยบายในการรับประกันการจำหน่ายหลักทรัพย์
โดยจะต้องมีการพิจารณาและวิเคราะห์รายละเอียดเกี่ยวกับหลักทรัพย์ ราคาเสนอขาย สภาวะตลาด
และทดสอบความต้องการของลูกค้าและผู้ลงทุน
รวมทั้งต้องมีการนำเสนอต่อคณะกรรมการจัดการกองทุน
เพื่อพิจารณาก่อนการรับเป็นผู้จัดจำหน่ายและรับประกันการจำหน่ายหลักทรัพย์ทุกราย

4) ความเสี่ยงจากการผิดนัดชำระเงินของลูกค้า

ปัจจัยที่มีผลกระทบต่อความเสี่ยงจากการผิดนัดชำระเงินของลูกค้าในธุรกิจหลักทรัพย์ ได้แก่
สภาพตลาดหลักทรัพย์
แนวโน้มการเก็งกำไรโดยเฉพาะการซื้อขายหุ้นแบบหักกลบลบหนี้ภายในวันเดียวในช่วงที่ตลาดมีแนวโน้มของราคาหุ้นที่ลดลง
ซึ่งบริษัทได้ลดความเสี่ยงในเรื่องดังกล่าวโดยให้ความสำคัญในการพิจารณาคัดเลือกลูกค้าเพื่อให้ได้ลูกค้าที่มีคุณภาพ
และมีการกำหนดวงเงินซื้อขายหลักทรัพย์ให้เหมาะสมกับฐานะการเงินของลูกค้า หรือหลักประกัน
ตลอดจนมีขั้นตอนในการติดตามและดำเนินการในกรณีที่ลูกค้าผิดนัดชำระเงินอย่างเข้มงวด

ในปี 2548 บริษัทหลักทรัพย์ ทรีนีตี้ จำกัด มีหนี้สูญตัดบัญชีเพิ่มขึ้นเล็กน้อยจำนวน 0.17 ล้านบาท
แต่มีการตั้งหนี้สงสัยจะสูญเพิ่มขึ้น 0.87 ล้านบาท และ ในปี 2549 บริษัทฯ
มีหนี้สูญตัดบัญชีเพิ่มขึ้นเล็กน้อยจำนวน 0.07 ล้านบาท แต่มีการตั้งหนี้สงสัยจะสูญเพิ่มขึ้น 0. 41
ล้านบาท

ณ วันที่ 31 ธันวาคม 2548 และ ณ วันที่ 31 ธันวาคม 2549 บริษัทหลักทรัพย์ ทรีนีตี้ จำกัด
มียอดหนี้ผิดนัดชำระเงินจำนวน 5.59 ล้านบาท คิดเป็นร้อยละ 0.67 ของเงินกองทุน และ จำนวน
5.49 ล้านบาท คิดเป็นร้อยละ 0.69 ของเงินกองทุนตามลำดับ
ซึ่งไม่ส่งผลกระทบต่อฐานะการเงินของบริษัทฯมากนัก ทั้งนี้
บริษัทฯได้มีการตั้งสำรองเผื่อหนี้สงสัยจะสูญตามจำนวนหนี้
หลังหักมูลค่าหลักทรัพย์ค้ำประกันไว้เต็มจำนวนแล้ว

5) ความเสี่ยงจากการลงทุนอันเกิดจากการเปลี่ยนแปลงของราคาหลักทรัพย์และอัตราดอกเบี้ย

บริษัทและบริษัทย่อยมีเงินลงทุนในหลักทรัพย์ทั้งระยะสั้นและระยะยาวที่เป็นทั้งหลักทรัพย์เพื่อค้า
และเผื่อขาย โดยบริษัทจะแสดงมูลค่าหลักทรัพย์ดังกล่าวตามมูลค่ายุติธรรม (Fair Value) ทั้งนี้
บริษัทจะคำนวณมูลค่ายุติธรรมของหลักทรัพย์เพื่อค้าและเผื่อขายดังกล่าว จากราคาเสนอซื้อล่าสุด ณ
สิ้นวันทำการสุดท้ายของปีของตลาดหลักทรัพย์แห่งประเทศไทย
มูลค่ายุติธรรมของหน่วยลงทุนคำนวณจากมูลค่าสินทรัพย์สุทธิ (Net asset value) ของกองทุน ณ
วันสิ้นปี จากวิธีการคำนวณมูลค่าของหลักทรัพย์ดังกล่าว
อาจส่งผลให้เกิดมูลค่าเงินลงทุนเปลี่ยนแปลงตามราคาหลักทรัพย์ และอัตราดอกเบี้ย ณ
วันทำการสุดท้ายของปีดังกล่าว

สำหรับงบการเงินสิ้นสุด ณ วันที่ 31 ธันวาคม 2549 บริษัทมีเงินลงทุนในหลักทรัพย์ทั้งสิ้นจำนวน
660.01 ล้านบาท คิดเป็นร้อยละ 39.26 ของมูลค่าสินทรัพย์รวม เพิ่มขึ้นจากปี 2548
ซึ่งมีเงินลงทุนในหลักทรัพย์คิดเป็นร้อยละ 26.77 ของสินทรัพย์รวม
โดยเป็นเงินลงทุนในตราสารหนี้ระยะสั้น (Fixed income) จำนวน 289.69 ล้านบาท
หรือคิดเป็นร้อยละ 43.83 ของเงินลงทุนรวม ซึ่งลงทุนในตั๋วสัญญาใช้เงิน
และตั๋วเงินที่มีธนาคารรับรองหรืออาวัล เงินลงทุนในหุ้นกู้จำนวน 118.50 ล้านบาท
และเงินลงทุนในหลักทรัพย์จดทะเบียนในตลาดหลักทรัพย์จำนวน 15.82 ล้านบาท
สำหรับส่วนที่เหลือเป็นเงินลงทุนในกองทุนรวมจำนวน 24.30 ล้านบาท
ซึ่งเป็นกองทุนที่จัดตั้งร่วมกับตลาดหลักทรัพย์แห่งประเทศไทย ในปี 2549
บริษัทมีผลตอบแทนจากเงินลงทุนทั้งสิ้น 20.41 ล้านบาท ซึ่งเป็นกำไรที่เกิดขึ้นจากการซื้อขายจำนวน
3.45 ล้านบาท ดอกเบี้ยและเงินปันผลของหลักทรัพย์ทั้งเพื่อค้าและเผื่อขายจำนวน 19.66 ล้านบาท
ขาดทุนที่ยังไม่เกิดขึ้นจากเงินลงทุนเพื่อค้าจำนวน 2.71 ล้านบาท
และขาดทุนที่ยังไม่เกิดขึ้นที่แสดงในส่วนของผู้ถือหุ้นจำนวน 0.75 ล้านบาท นอกจากนี้
บริษัทได้รับรู้กำไรตามวิธีส่วนได้เสียจากเงินลงทุนในบริษัทร่วมจำนวน 20.09 ล้านบาท

จากการลงทุนในหลักทรัพย์ทั้งระยะสั้นและระยะยาวที่บริษัทต้องแสดงมูลค่าหลักทรัพย์ตามมูลค่ายุติธรรม
(Fair Value)
อาจทำให้เกิดความเสี่ยงจากการเปลี่ยนแปลงของราคาหลักทรัพย์และอัตราดอกเบี้ย
สำหรับตราสารหนี้ บริษัทเน้นการลงทุนในหลักทรัพย์ที่มีกำหนดอายุไถ่ถอนระยะสั้น
หรือหลักทรัพย์ที่มีการจัดอันดับความน่าเชื่อถือเป็นที่ยอมรับทั่วไป ทำให้การลงทุนมีกำไร
สำหรับหลักทรัพย์จดทะเบียน บริษัทมีการควบคุมความเสี่ยงที่เข้มงวดขึ้น ทำให้การลงทุนมีผลกำไร
และมีผลขาดทุนที่ยังไม่เกิดขึ้นลดลงมาก

6) ความเสี่ยงจากการโยกย้ายของบุคลากร

บริษัทมีรายได้หลักมาจากรายได้จากธุรกิจหลักทรัพย์ โดยในปี2548 และในปี 2549
บริษัทมีรายได้จากธุรกิจหลักทรัพย์คิดเป็นสัดส่วนประมาณร้อยละ 87.92 และ 83.90
ของรายได้รวมของบริษัทและบริษัทย่อยตามลำดับ
ทั้งนี้การดำเนินธุรกิจหลักทรัพย์ซึ่งเป็นธุรกิจด้านบริการ
บุคลากรถือว่ามีความสำคัญต่อความสามารถในการดำเนินธุรกิจและการขยายงานมาก
ซึ่งการแย่งตัวบุคลากรน่าจะรุนแรงขึ้นหลังการเปิดเสรีทางการเงิน

อย่างไรก็ตาม เพื่อลดความเสี่ยงด้านนี้
บริษัทจึงมีนโยบายที่จะพัฒนาและเพิ่มพูนความรู้ของพนักงานทุกระดับในกลุ่มอย่างต่อเนื่องสม่ำเสมอ
เพื่อเพิ่มศักยภาพให้กับพนักงาน และสร้างความผูกพันกับองค์กร
นอกจากนี้บริษัทมีระบบการให้ผลตอบแทนและผลประโยชน์อื่นๆ
ที่เป็นมาตรฐานและเหมาะสมกับสภาพตลาดและการแข่งขัน

7) ความเสี่ยงจากการขัดข้องของระบบซื้อขายหลักทรัพย์

ระบบซื้อขายหลักทรัพย์เป็นระบบคอมพิวเตอร์หลักที่สำคัญในการดำเนินธุรกิจหลักทรัพย์
ซึ่งการขัดข้องหรือความผิดพลาดของระบบจะมีผลกระทบโดยตรงกับลูกค้า
และการดำเนินงานและความน่าเชื่อถือของบริษัท
ปัจจุบันบริษัทได้จัดให้มีการบริหารจัดการระบบคอมพิวเตอร์
และบุคลากรด้านคอมพิวเตอร์ที่เหมาะสมและเพียงพอแก่การสนับสนุนการประกอบธุรกิจ
โดยกำหนดนโยบายและวิธีปฏิบัติในการรักษาความปลอดภัยด้านเทคโนโลยีสารสนเทศ
ซึ่งผ่านการพิจารณาอนุมัติโดยคณะกรรมการบริษัท ได้แก่ การจัดให้มีศูนย์สำรองที่สาขาเยาวราช
เพื่อรองรับกรณีระบบซื้อขายหลักทรัพย์ที่สำนักงานใหญ่ขัดข้อง
การควบคุมไม่ให้บุคคลที่ไม่เกี่ยวข้องเข้าถึงหรือล่วงรู้ข้อมูลที่สำคัญ การจัดให้มีการสำรองข้อมูล
และมีการทดสอบการนำข้อมูลสำรองกลับมาใช้งาน
รวมถึงการจัดให้มีระบบการรักษาความปลอดภัยของศูนย์คอมพิวเตอร์ที่สำนักงานใหญ่

ในปีที่ผ่านมาบริษัทหลักทรัพย์ ทรีนีตี้ จำกัด
มีปัญหาจากความผิดพลาดของระบบคอมพิวเตอร์ซื้อขายของบริษัท จำนวน 1
ครั้งซึ่งเกิดจากอุปกรณ์ระบบเครือข่ายหลักมีความผิดปกติเกี่ยวกับระบบไฟฟ้า ซึ่งได้แก้ไขแล้ว
และได้มีการวางแผนปรับปรุงระบบเครือข่ายเพื่อป้องกันไม่ให้เกิดปัญหาดังกล่าวอีก
ทั้งนี้บริษัทหลักทรัพย์ ทรีนีตี้ จำกัด
ได้แจ้งและทำความเข้าใจกับลูกค้าถึงปัญหาและแนวทางแก้ไขเรียบร้อยแล้ว

8)  ความเสี่ยงจากจากการดำเนินธุรกิจภายใต้กฎเกณฑ์ ระเบียบ ข้อบังคับ
    และประกาศที่เข้มงวดของหน่วยงานที่กำกับดูแล

บริษัทหลักทรัพย์ ทรีนีตี้ จำกัด บริษัท ทรีนีตี้ แอ๊ดไวซอรี่ 2001 จำกัด และบริษัท ทรีนีตี้ โพลาริส
ฟิวเจอร์ส จำกัดซึ่งเป็นบริษัทย่อยของบริษัท ประกอบธุรกิจหลักทรัพย์ ที่ปรึกษาทางการเงิน
และตัวแทนซื้อขายสัญญาซื้อขายล่วงหน้าซึ่งอยู่ภายใต้การควบคุมและกำกับของสำนักงานกำกับหลักทรัพย์และตลาดหลักทรัพย์
ตลาดหลักทรัพย์แห่งประเทศไทย และบริษัท ตลาดอนุพันธ์ (ประเทศไทย) จำกัด (มหาชน)
ภายใต้การควบคุมดังกล่าว บริษัทย่อยทั้งสามแห่งต้องปฏิบัติตามกฎเกณฑ์ ระเบียบ ข้อบังคับ
และประกาศ ที่ได้ประกาศใช้ในปัจจุบัน
และที่จะประกาศใช้ในอนาคตของหน่วยงานดังกล่าวอย่างเคร่งครัด
การดำเนินงานของบริษัทย่อยทั้งสามแห่งภายใต้กฎเกณฑ์ที่เข้มงวดดังกล่าว
อาจทำให้เกิดข้อจำกัดต่อการกำหนดนโยบาย เป้าหมายในการดำเนินธุรกิจ ลักษณะของบริการ
รวมถึงกลยุทธ์ด้านการแข่งขันของกลุ่มบริษัท และผลการดำเนินงานในอนาคต

นอกจากข้อจำกัดดังกล่าว การดำเนินงานภายใต้กฎเกณฑ์ที่เข้มงวดดังกล่าว
อาจทำให้บริษัทมีความรับผิดชอบที่เกิดขึ้นจากความผิดพลาดจากการปฏิบัติงานของพนักงาน เช่น
ความผิดพลาดจากฝ่ายปฏิบัติการเกี่ยวกับการซื้อขายหลักทรัพย์ การค้าหลักทรัพย์ และการจัดจำหน่าย
รวมถึงการเป็นที่ปรึกษาทางการเงิน ซึ่งอาจทำให้บริษัทต้องรับผิดชอบค่าปรับ
หรือการลงโทษในลักษณะต่าง ๆ เช่นการตักเตือน การตัดคะแนน การสั่งพักใบอนุญาต
หรือยกเลิกใบอนุญาต ซึ่งอาจส่งผลกระทบด้านลบต่อการดำเนินธุรกิจของบริษัท อย่างไรก็ตาม
เนื่องจากบริษัทมีระบบควบคุมการดำเนินธุรกิจของบริษัทอย่างใกล้ชิด
ประกอบกับบริษัทควบคุมดูแลการปฏิบัติงานของพนักงาน โดยจัดให้มีคู่มือพนักงาน
และมีระบบตรวจสอบการปฏิบัติงานของพนักงานอย่างใกล้ชิด
รวมถึงมีระบบการบริหารความเสี่ยงที่มีประสิทธิภาพ
ดังนั้นบริษัทเชื่อว่าโอกาสที่จะเกิดความเสียหายที่มีนัยสำคัญต่อธุรกิจหลักทรัพย์จากความเสี่ยงดังกล่าวมีน้อยมาก
ทั้งนี้ที่ผ่านมา บริษัทไม่มีปัญหาหรือไม่เคยถูกกล่าวโทษจนถูกสั่งพัก หรือยกเลิกใบอนุญาต

1.2 ความเสี่ยงจากการดำเนินธุรกิจของบริษัทย่อยอื่นๆ

นอกจากรายได้ของบริษัทส่วนใหญ่มาจากบริษัทหลักทรัพย์แล้ว บริษัทยังมีรายได้จากบริษัทย่อยอื่น
ได้แก่

-   บริษัท ทรีนีตี้ แอ๊ดไวซอรี่ 2001 จำกัด ที่ดำเนินธุรกิจด้านที่ปรึกษาทางการเงิน
    โดยมีสัดส่วนของรายได้ประมาณร้อยละ 6.89 ของรายได้รวมของบริษัทและบริษัทย่อย
    ทั้งนี้การดำเนินธุรกิจด้านที่ปรึกษาทางการเงินมีความเสี่ยงในกรณีที่ต้องมีความรับผิดชอบร่วมกับลูกค้าในการเปิดเผยข้อมูลที่ถูกต้อง
    เพียงพอ และครบถ้วนต่อสาธารณชน
    ซึ่งบริษัทลดความเสี่ยงดังกล่าวโดยการให้ความสำคัญอย่างมากต่อคุณภาพของบริการ
    บุคลากรจะต้องมีความรู้ ความสามารถ
    และประสบการณ์ในธุรกิจเพื่อสามารถให้บริการแก่ลูกค้าได้อย่างถูกต้องและมีประสิทธิภาพ
    รวมถึงยังให้ความสำคัญในการศึกษาข้อมูลเบื้องต้นของลูกค้า
    เพื่อทำการประเมินก่อนที่จะรับงาน

-   บริษัท ทรีนีตี้ โพลาริส ฟิวเจอร์ส จำกัด ที่เริ่มดำเนินธุรกิจตัวแทนซื้อขายสัญญาซื้อขายล่วงหน้า
    ตั้งแต่วันที่ 28 เมษายน 2549 โดยมีสัดส่วนของรายได้ร้อยละ 1.82
    ของรายได้รวมของบริษัทและบริษัทย่อย
    ซึ่งการดำเนินธุรกิจตัวแทนซื้อขายสัญญาซื้อขายล่วงหน้ามีความเสี่ยงในการปฏิบัติให้เป็นไปตามกฎระเบียบ
    การเข้าใจในตราสารอนุพันธ์เพื่อแนะนำลูกค้า รวมถึงการลงทุนโดยบริษัทเอง
    ซึ่งบริษัทลดความเสี่ยงด้วยการให้ความสำคัญกับการพัฒนาบุคลากรของบริษัท
    โดยส่งเสริมให้ทั้งเจ้าหน้าที่การตลาด
    และเจ้าหน้าที่ปฏิบัติการได้รับการอบรมความรู้ในส่วนที่เกี่ยวข้องเต็มที่
    รวมทั้งจัดให้มีหน่วยงานดูแลบริหารความเสี่ยงโดยเฉพาะ